FURLANS, DIGJITAIT FURLAN. Lis piuladis furlanis tal pulinâr globâl
Kevin Scannell, un professôr irlandês (non gaelic Caoimhín Ó Scanaill) dal 2003 al è daûr censî i tescj publicâts su la rêt in passe 1000 lenghis “piçulis” o minorizadis.
Sul so blog indigenoustweets.blogspot.com al scrîf: «In dì di vuê i linguiscj a contin 6909 lenghis in vite, ma di chestis tropis sono presintis su internet? Dut al dipint de nature dai documents che si vûl cjapâ in esam. Cjapant dentri i studis Linguistics il numar al reste alt, tor lis 4000.»
IL SISTEME DI RICERCJE_ Il prof. Scannell al à mitût adun un motôr di ricercje che in automatic al cîr ator pe rêt dome ciert gjenars specifics di tescj come fonts pai risultâts.
Pe ricercje al à doprât i dâts de Open Language Archive Community, une organizazion di studi che a met adun i dâts di archivis linguistics di dut il mont. Ma no dome: «mi fâs segnalâ i blogs e i sîts tes diviersis lenghis par fâju zontâ ai risultâts. Te mê ricercje o vuei cjapâ dentri dome chei che o clami Tescj primaris, come gjornâi, blog, tweets, articui di Vichipedie, traduzions de Bibie.»
E cussì la lenghe furlane e risulte presinte cun 33 blogs, 5510 articui e 871806 peraulis.
Tal so blog o viodìn ancje un schemi une vore complicât dai leams di parentele fra dutis lis lenghis in esam, cun links che nus mandin al sît de organizazion internazionâl dai codis ISO pes lenghis. ISO 639 FUR al è il numar che nus fâs bati al cûr…e i tascj da lis tastieris te lenghe di Colorêt e Pasolini, ancjemò dure di copâ. ■
Michele Calligaris
fur_Latn fur_Latn fur_Latn fur_Latn fur_Latn fur_Latn fur_Latn vec_Latn